ICHI ฟุ้งผลงานปีนี้โตแจ่ม รับตลาดส่งออกฟื้น-เปิดตัวเครื่องดื่ม”T247″
ICHI เปิดตัวเครื่องดื่มชูกำลัง "T247"วางจำหน่ายทั่วประเทศในเดือนมิ.ย. ตั้งเป้ายอดขายปีนี้ 700 ลบ.หวังชิงมาร์เก็ตแชร์เพิ่มเป็น10% ภายใน 5 ปี – คาดผลงานปีนี้โตกว่าปีก่อน หลังปรับปรุงขนาดบรรจุภัณฑ์สินค้า-ตลาดส่งออกฟื้นตัว
23 พ.ค. 2560

บริษัท อิชิตัน พาวเวอร์ จำกัด ในเครือ บริษัท อิชิตัน กรุ๊ป จำกัด (มหาชน) หรือ ICHI เปิดเผยว่า บริษัทส่ง T247 ไฮบริด เอนเนอร์จี้ดริ้งค์ ในรูปแบบพร้อมดื่มขนาดบรรจุ 280 มล. ในขวด PET ราคา 15 บาททั้งสูตรโสมและน้ำผึ้ง และสูตรคอลลาเจนและซิงค์สำหรับผู้ชาย หรือทุกเพศทุกวัยที่ต้องการพลังงานสูงสำหรับการทำงานทุกรูปแบบ พร้อมวางจำหน่ายทั่วประเทศในเดือน มิ.ย.ตั้งเป้าทำยอดขาย 700 ล้านบาทภายในปีนี้ คาดหวังชิงส่วนแบ่งตลาดเพิ่มเป็น 10% ภายใน 5 ปี จากคาดเบียดแย่งได้ 2% ในปีนี้
ขณะที่ ICHI คาดว่าภาพรวมรายได้และกำไรในปี 60 จะทำได้ดีกว่าปีก่อน หลังจากมีการปรับปรุงขนาดบรรจุภัณฑ์สินค้าเพื่อผลักดันอัตรากำไร และตลาดส่งออกฟื้นตัวขึ้น แม้ว่าไตรมาส 1/60 จะทำผลงานต่ำสุดในรอบปีเนื่องจากได้รับผลกระทบโปรโมชั่นช่วงต้นปียังทำได้ไม่เข้าเป้า แต่เชื่อว่าตั้งแต่ไตรมาส 2/60 เป็นต้นไปผลงานจะดีขึ้นอย่างต่อเนื่อง